Εν οίκω

2011

Στο κείμενο της εκδήλωσης του 2011 αναφέρεται ότι το «Εν οίκω» είναι « η πιο ‘σπιτίσια’ συνάντηση οικο-καλλιεργητών και οικο-χειροτεχνών». Το τριήμερο αφιερώνεται στην αλληλεγγύη και την αυτοοργάνωση, για την οικολογία στην πράξη, την άμεση επαφή με παραγωγούς και καλλιεργητές, την ενημέρωση, την ανταλλαγή προϊόντων και το δίκαιο εμπόριο. «Στόχος δεν είναι μόνο η οικονομική επιβίωση, αλλά το "χτίσιμο" ενός τρόπου ζωής που βασίζεται στην αυτάρκεια, την τοπικότητα, τη συντροφικότητα, τον αλληλοσεβασμό και το μοίρασμα. Πιο πολύ από ποτέ, η ενασχόληση με τα… εν οίκω είναι πλέον μονόδρομος».

2012

Στο κείμενο του «Εν οίκω» 2012 που είναι αφιερωμένο στην οικολογία, την αλληλεγγύη και την αυτάρκεια, τονίζεται ότι δεν πρόκειται για καταναλωτικό φεστιβάλ αλλά μια αφορμή για άμεση επικοινωνία παραγωγού και καταναλωτή. Γίνεται σαφές ότι δεν ζητούνται πιστοποιήσεις από τους εκθέτες. «Βασιζόμαστε στις σχέσεις εμπιστοσύνης και στη δέσμευση του κάθε συμμετέχοντος στις αρχές που προβάλλει η συνάντηση «εν οίκω». Είναι ο λόγος, η εντιμότητα, η στάση του καθενός απέναντι στους συνοδοιπόρους του». «Η γενική συνέλευση του «εν οίκω» αποτελείται από άτομα που είναι τα ίδια παραγωγοί και ζουν εφαρμόζοντας έμπρακτα την οικολογική γεωργία, τη μεταποίηση και την οικοτεχνία. Σκοπός μας είναι να προάγουμε αυτή τη στάση ζωής εκ των έσω...Οι αποφάσεις μας δεν παίρνονται με ψηφοφορίες αλλά με συζήτηση και συνεργασία, δεν έχουμε αρχηγούς και κανείς δεν πληρώνεται για ό,τι προσφέρει».

2013

Το τριήμερο του 2013 για την οικολογία, την αλληλεγγύη και την ανταλλαγή ήταν η όγδοη διοργάνωση του «εν οίκω» με καινοτομία την εκμετάλλευση μεγαλύτερου μέρους του πάρκου και εκτός των διαδρόμων για να στηθούν θεματικά «χωριά».

Χαρακτηριστικά της εκδήλωσης

Ένα από τα ιδιαίτερα χαρακτηριστικά του «εν οίκω» είναι το γεγονός ότι η ομάδα των διοργανωτών δεν αποτελείται ποτέ από τα ίδια ακριβώς πρόσωπα. Οι ανοιχτές συνελεύσεις της οργανωτικής ομάδας καθορίζουν κάθε φορά τον ετήσιο χαρακτήρα της εκδήλωσης, αποφασίζονται οι όροι συμμετοχής για τους εκθέτες και εγκρίνονται ή απορρίπτονται οι αιτήσεις συμμετοχής. Όταν πλησιάζουν οι μέρες της εκδήλωσης τα καθήκοντα μοιράζονται σε ομάδες που προσπαθούν να λύσουν τα πρακτικά προβλήματα.
Η διοργάνωση του «εν οίκω» περιλαμβάνει καταρχήν τους πάγκους των εκθετών που απλώνονται στις άκρες των διαδρόμων του πάρκου Γεωργιάδη. Οι εκθέτες είναι κατά κανόνα παραγωγοί και ποτέ έμποροι. Μπορεί να είναι καλλιεργητές και μεταποιητές αγροτικών προϊόντων, χειροτέχνες όπως κεραμίστες, κοσμηματοποιοί κ.ά., παρασκευαστές καλλυντικών κ.λ.π. Πάγκους και πίνακες ανακοινώσεων με το υλικό τους στήνουν επίσης και συλλογικότητες όπως τοπικές περιβαλλοντικές ομάδες, ομάδες αλληλέγγυου και δίκαιου εμπορίου, ομάδες καλλιεργητών, ομάδες ελεύθερου λογισμικού, ομάδες εναλλακτικής τεχνολογίας κ.ά.
Ο χρόνος του τριήμερου γεμίζει με εκδηλώσεις, παρουσιάσεις, συζητήσεις, κατασκευές και πρακτικά σεμινάρια κάθε είδους που διοργανώνονται αποκλειστικά από τους συμμετέχοντες εκθέτες.
Η μουσική σκηνή του «εν οίκω» είναι πολύ σημαντικό χαρακτηριστικό της διοργάνωσης. Τα βράδια του παρελαύνουν πολλοί καλλιτέχνες που παίζουν χωρίς αμοιβή και αρκετές φορές χωρίς ηχητική υποδομή. Τα είδη που επικρατούν είναι κυρίως η κρητική ή άλλη παραδοσιακή ελληνική μουσική, το ροκ και η τζαζ.